**MAMMOGRAFIAN HENKILÖSERTIFIOINTI**

**Mikä**

Mammografian henkilösertifikaatti varmentaa, että sertifioidulla henkilöllä on riittävät valmiudet, tiedot, taidot ja käytännön osaaminen seulontamammografioihin. Sertifioidun henkilön tulee sitoutua ylläpitämään osaamistaan osallistumalla seulontamammografiakuvauksiin ja oman alan ammatilliseen koulutukseen. Sertifioidulla henkilöllä on oikeus käyttää nimikettä **”Sertifioitu mammografiaseuloja”.**

**Kenelle**

Mammografiaseulojan henkilösertifikaattia voivat hakea laillistetut röntgenhoitajat, joilla on

* Työkokemusta kliinisistä mammografioista vähintään 50 potilaan / asiakkaan kuvauksesta
* Mammografian erikoiskoulutus tai muu vastaava koulutus (min. 7op.)
* Vuositasolla vähintään 250 mammografian seulontatutkimusta
* Seulontatyökokemusta vähintään kaksi vuotta
* Dokumentoidut THKR-arvioinnin tulokset kahden vuoden ajalta

Seulontamammografian henkilösertifiointi edellyttää, että hakija suorittaa hyväksyttävästi seulontamammografian näyttökokeen. Näyttökokeen voi vastaanottaa henkilösertifiointilautakunnan hyväksymä henkilö, jonka pätevyyden henkilösertifiointilautakunta on varmistanut ja vahvistanut. Hyväksytystä näyttökokeesta kirjoitetaan todistus.

**Mammografiaseulojan näyttökoe**

Näyttökokeen organisoi Labquality Oy. Näyttökoe toteutetaan puolueettomasti ja riippumattomasti. Näyttökoe tulee suorittaa hyväksytysti. Näyttökokeen vastaanottaja arvioi viisi peräkkäistä seulontatutkimusta. Tarkastuslistan mukaisten kriteerien tulee täyttyä 80 %:sti (= 17/21 kriteeriä tulee toteutua).

**Miten haen henkilösertifikaattia**

Henkilösertifikaattia haetaan Labquality Oy:ltä kirjallisella, allekirjoitetulla hakemuslomakkeella.

Hakijan tulee liittää hakemuslomakkeessa määritellyt asiakirjat, joista hakijan koulutus, työkokemus sekä hyväksytty näyttökokeen suoritus ilmenevät.

**Voimassaolo**

Henkilösertifiointi on voimassa viisi vuotta kerrallaan. Mikäli sertifioitu henkilö haluaa uusia pätevyytensä, hänen tulee hakea sertifiointia uudelleen.

Hakijan tulee täyttää ST ohjeen 1.7 vaatimukset säteilysuojelun täydennyskoulutuksista, joista vähintään puolet tulee suuntautua mammografioihin.

**Hinta**

Henkilösertifioinnin hinta vuodelle 2014 on 450 €/henkilö alv 0 %. Näyttökokeen vastaanottajan matka-, majoitus- ja päivärahakustannukset veloitetaan toteutuneen mukaan.